Аԥсны ахада иалхрақәа рҿы абжьыҭара шымҩаԥысуаз, инықәырԥшу аихшьалақәа зеиԥшроу, акандидатцәа ирылоу аамысҭашәара уҳәа ртәы шәаԥхьарц ишәыдаагалоит Sputnik аматериал аҿы.
Аԥсны алхратә ҭыԥқәа зегьы адыркит хәажәкыра 22, асааҭ 20:00 рзы. Алхратә комиссиа хада иаразнакала абжьқәа рыԥхьаӡара нап адыркит. Аха ус шакәугьы, раԥхьатәи аофициалтә дыррақәа Ҭамаз Гогьиа ишәылаҳҳәоит иҳәеит ашәахьа, асааҭ 11:00 рзы. Акандидатцәа рыштабқәа рҟынгьы абжьқәа рыԥхьаӡара иалагеит.
Раԥхьатәи иофициалтәым адыррақәа рыланаҳәеит Аслан Бжьаниа иштаб. Урҭ инарықәыршәаны, аоппозициатә блок аԥыза 59% рҟынӡа абжьқәа иоуит, ус анакәха актәи атур аҟны аиааира игоит.
Бжьаниа иштаб инықәырԥшу рдыррақәа рыла, Адгәыр Арӡынба 35% раҟара абжьқәа иоуит, Леонид Ӡаԥшьба – 2% инархыҳәҳәаны. Зегьы ирҿагыланы рыбжьы рҭиит 1%, даҽа 3% абиуллетенқәа ԥхасҭартәит.
Адгәыр Арӡынба иштаб аҟны уи аамҭазы макьана ҿырҭуамызт. Иофициалтәым абжьыԥхьаӡара ацашьа амонитор аҿы уахәаԥшыртә ицәырҵуамызт. Асистема иахароуп рҳәон.
Леонид Ӡаԥшьба иштаб алаҳәара ҟанаҵеит АКХ аофициалтә дыррақәа ирзыԥшуеит ҳәа. дара рхатә бжьыԥхьаӡара алҵшәақәа рыларымҳәеит.
Раԥхьатәи инықәырԥшу аихшьалақәа анрыларҳәа Аслан Бжьаниа иштаб аҟны хыԥхьаӡара рацәала еизаз идгылаҩцәа акырӡа ргәы шьҭыҵит. Sputnik акорреспондент гәаартыла ишиарҳәахьаз ала, аҵыхәтәанынӡа агәҭынчымра рыман. Шьоукы-шьоукы аштаб аҿы иҟаз аибарххара афондтә биржаҟны ахәаахәҭрақәа анцо реибарххара иаҿдырԥшуан.
Асааҭ 22:30 рзы аштаб ахь дааит акандидат ихаҭа. Уи аамҭазы иара аиааира шигаз азы аӡәгьы агәҩара имамызт, аидныҳәалара иазыхиан. Аха зегь акоуп, макьанагьы ауаа рылаԥшқәа хан иофициалтәым абжьыԥхьӡара алҵшәақәа знылоз амонитор ахь.
Адгәыр Арӡынбагьы иштаб ахь дааит. Иара идгылаҩцәа иҭабуп ҳәа реиҳәеит иҟарҵоз ацхырааразы, анаҩс ихаҭа дшаҵахаз азхаҵауа, Аслан Бжьаниа иааира идиныҳәалеит.
Абри ашьҭахь Адгәыр Арӡынба иконкурент хада иштаб ахь амҩа дықәлеит, Бжьаниа хаҭалагьы ииааира идиныҳәаларц. Иара иҳәеит Бжьаниа ипрограммаҿы дызлацәажәоз агәҭакқәа зегьы нагӡахозар Арӡынба икомандагьы рыжәҩахыр аҭара ишазыхиоу.
"Ҳтәыла аҿаԥхьа еиқәылеит апроблемақәеи аусқәеи рацәаны, урҭ зегьы рыӡбара алшом аидгылара ҟамлакәа. Ҳгәы иҭоу зегьы наҳагӡаразы ана-ара игылоу ажәлар аӡәыкны еидкылатәуп, хәышықәса рышьҭахь Аԥсны зыхьӡаз ҳәа алҵшәа бзиақәа рыӡбахә ҳҳәартә азы", - ҳәа азгәеиҭеит Арӡынба.
Аслан Бжьаниа адныҳәаларазы иҭабуп ҳәа иаҳәо, раԥхьа иргыланы активла абжьыҭара зхы алазырхәыз Аԥсны жәлар иҭабуп ҳәа реиҳәеит.
"Ҳара ҳҿы иаҵахаз дҟалаӡом, избанзар хыԥхьаӡара рацәала иҳамоу апроблемақәа рыӡбаразы аԥышәа змоу ауаа рацәаны рџьабаа аҭахуп. Сара даара сақәгәыӷуеит ҳамч еидкыланы акыр шҳалшо", - иҳәеит Бжьаниа.
Иара иазгәеиҭеит убасгьы ишигәаламшәо абас акандидатцәа ианеидырныҳәалоз.
Аштаб аҟны иеизаз Аслан Бжьаниа идгылаҩцәа иҵегь акыраамҭа еимпуамызт. Ауаа еидныҳәалон, ркандидат ахада иалхрақәа рҿы иигаз аиааира иалагәырӷьон.
Алхрақәа иофициалтәу реихшьалақәа ртәы уҳәозар, макьаназы иҟоу ааишьазы адыррақәа роуп, дара урҭгьы ҵыхәтәантәиӡам. Алхратә комиссиа хада адыррақәа рыла, 18:00 сааҭ рзы ауаа рааира 58,85% артәон.
Алхратә ҭыԥқәа рахь инеит 77 573-ҩык алхыҩцәа. Абасала, ааишьа ахыԥхьаӡарала алхрақәа шьақәгылеит ҳәа иуԥхьаӡар ауеит. Реиҳа активра аазырԥшыз Гал араион шакәыз иаанхоит, иреиҵаӡоу абжьыҭара алкаауп Гагра араион аҟны.
Аԥсны апрокурор хада актәи ихаҭыԥуаҩ Дамеи Кәыҵниа АКХ Жәларбжьаратәи апресс-центр аҟны имҩаԥысыз абрифинг аҿы иазгәеиҭеит алхыҩцәа рыбжьыҭаратә зин аилагарақәа ыҟан ҳәа аинформациа шырмоуз. Аԥсны Аҩнуҵҟатәи аусқәа рминистр Раули Смыр иазгәеиҭеит алхрақәа раан џьарамзаракгьы зинеилагарак шыҟаҵамыз.
Жәларбжьаратәи анаԥшцәа ракәзаргьы, абжьыҭараан аилагарақәа ыҟаны ирымбеит ҳәа ахҳәаа ҟарҵеит. Аахыҵ Уаԥстәылантә аделегациа ахаҭарнакцәеи аилазаара "Адемократиеи амилаҭқәа рзини" аҳәынҭқарра-алахәцәа рпарламентбжьаратә ассамблеиа ахаҭарнакцәеи иазгәарҭеит абжьыҭара ишацыз азеиԥш гәалаҟара бзиа.
Иара убас шәаԥхьар ҟалоит:
"Ԥхынгәы акы инаркны ҳалагеит арзаҳалқәа рыдкылара. Ашәҟәқәа ҳадаҳкылоит азанааҭқәа фба рыла. Иахьазы арзаҳалқәа зегь реиҳа иахьырацәоу аҳазалхратә ус аҿоуп. Абитуриентцәа зегьы ҳрыҿцәажәоит, аус рыдааулоит, нас ауп ашәҟәқәа анҳадаҳкыло дара рҟынтә. Ақыҭанхамҩа азанааҭ ала имаҷхар ҳәа ҳшәоит. ААУ аҿы иазыҟарҵоит агрономцәа, ҳара иазыҟаҳҵоит ақыҭанхамҩа аекономика ахырхарҭала, ҳаицәажәан ауп ишыҟаҳҵо. Даргьы иаурышьҭуеит 10-ҩык рҟынӡа, ҳаргьы - убасҵәҟьа. Аха иахьазы 4-ҩык роуп ҳаинститут ахь ақыҭанхамҩа аганахьала ашәҟәқәа алазҵахьоу", - ҳәа азгәеиҭеит Кәарҷиа.
Иаҳа инеиҵыху аиҿцәажәара шәазыӡырҩы аудио аҿы, мамзаргьы арадио Sputnik Аԥсны аефир аҿы.
Иара убас шәаԥхьар ҟалоит:
АҞӘА, ԥхынгәы 13 – Sputnik, Сариа Кәарцхьиаԥҳа. Аԥсуа ҿартә театр аҽазнархиоит аспектакль "Амра аҭашәамҭаз" аԥхьарбара. Абри атәы Sputnik иазеиҭеиҳәеит атеатр адиректор Аслан Енықь.
Аспектакль ықәлыргылоит Аԥсуа ҳәынҭқарратә филармониа асахьаркыратә напхгаҩы Есма Џьениаԥҳа.
"Есма раԥхьаӡа акәны аспектакль ықәлыргылеит. Уаанӡа лара ацхыраара ҟалҵон амизансценақәа, ахореографиақәа рықәыргылараан. Лара ибзианы ҳактиорцәа лдыруеит, илдыруеит рылшарақәа. Лара лхаҭа атеатртә ҭаацәара дрыллиааит. Лан –Софа Агәмааԥҳа деицырдыруеит", - иҳәеит Енықь.
Есма иқәлыргылоит Артур Лоурентс ипиеса "Вестсайдская история" амотивқәа ирылху аспектакль. Енықь ишиҳәо ала, апиеса ахьӡ рыԥсахит.
"Арежиссер азин имоуп ахьӡ аԥсахразы. Ҳара иҳаӡбеит "Амра аҭашәамҭаз" ҳәа ахьӡаҳҵарц. Аспектакль аҿы ахҭысқәа амра анҭашәо имҩаԥысуеит", - иҳәеит атеатр адиректор.
Аспектакль иалахәхоит Аԥсны ААУ актиортә ҟазара аҟәша аушьҭымҭацәа. Урҭ ароль хадақәа ранашьоуп.
Аспектакль аус адулара ахыркәшарахь инеиуеит. Амизансценақәа хиоуп, ихиоуп адекорациақәа, ацәамаҭәа. Акызаҵәык, асцена ду аҿы арепетициа мҩаԥгам.
"Ишыжәдыруа еиԥш ҳақәыргыламҭақәа мҩаԥысуеит Аԥсуа драматә театр аҿы. Аха уа ааигәа аԥхьарбара мҩаԥысуан азы арепетициа ҳзымҩаԥгомызт. Ԥхынгәы 17 рзы иҳагәҭакуп адекорациақәа ааганы аспектакль уа арепептициа хада мҩаԥаагарц. Сгәы иаанагоит проблемак ҟаларым ҳәа. Аспектакль аиҳарак аҿар ирзааигәоуп. Сгәы иаанагоит иргәаԥхап ҳәа, ҳахәаԥшцәа рзы ныҳәак еиԥшхап ҳәа", - азгәеиҭеит Аслан Енықь.
Артур Лоурентс ипиеса "Вестсайдская история" амотивқәа ирылху аспектакль "Амра аҭашәамҭаз" арбара азыԥхьагәаҭан лаҵарамзазы. Аха авирус иахҟьаны иҟаз аԥкырақәа рымшала иахыган.
Аспектакль дырбахоит Аԥсуа драматә театр асценаҿы ԥхынгәы 28 -29 рзы.
Иара убас шәаԥхьар ҟалоит: